พรูเด็นเชียลฯ ชี้กม.ตัวแทน ไม่กระทบตลาด
พรูเด็นเชียลฯ เผยกฎหมายคุมตัวแทนไม่กระทบการทำตลาด ชี้ระบบตรวจสอบเดิมเข้มข้นอยู่แล้ว
29 ต.ค. 2565

พรูเด็นเชียลฯ เผยกฎหมายคุมตัวแทนไม่กระทบการทำตลาด ชี้ระบบตรวจสอบเดิมเข้มข้นอยู่แล้ว
นายเคนเน็ธ เอ.สเติร์นส์ ผู้อำนวยการฝ่ายพัฒนาช่องทางตัวแทน บริษัท พรูเด็นเชียล ประกันชีวิต เปิดเผยว่า จากการที่กฎหมายใหม่เพิ่มการกำกับดูแลตัวแทน นายหน้า บริษัทประกันชีวิต โดยเฉพาะการการลงโทษกรณีฉ้อฉลหรือการทุจริต จะไม่กระทบกับการขยายตลาดผ่านตัวแทน และไม่กระทบกับการสรรหาตัวแทนใหม่เข้าร่วมงาน
ทั้งนี้ บริษัทมีการตรวจสอบประวัติอย่างเข้มงวดก่อนรับเข้าร่วมงานอยู่แล้ว มีการอบรมเรื่องจรรยาบรรณอย่างเข้มข้น และมีกระบวนการตรวจสอบการทำงานภายใน รวมทั้งพรูเด็นเชียลฯ จะมีหน่วยงานตรวจสอบแต่ละประเทศอยู่แล้วว่าได้ปฏิบัติตามกฎระเบียบภายในและกฎหมายของแต่ละประเทศอย่างถูกต้อง
นายเอ.สเติร์นส์ กล่าวว่า บริษัทให้ความสำคัญกับการขยายตลาดผ่านตัวแทน แต่การรับตัวแทนใหม่จะทำอย่างค่อยเป็นค่อยไป เน้นการเติบโตอย่างยั่งยืน และพัฒนาตามกลุ่มประเภทของตัวแทน โดยเน้นการพัฒนาการเรียนรู้ของตัวแทน ทั้งด้านเศรษฐกิจ การเงิน นอกเหนือจากความรู้ด้านผลิตภัณฑ์ประกันชีวิต รวมทั้งจัดสรรผลตอบแทนให้เหมาะสมกับแต่ละกลุ่ม
สำหรับ 10 เดือนแรกปีนี้ สมาคมประกันชีวิตไทย รายงานว่า บริษัทพรูเด็นเชียลฯ มีเบี้ยรับรวม 1.39 หมื่นล้านบาท เพิ่มขึ้น 11% จากงวดเดียวกันปีที่ผ่านมา โดยมาจากช่องทางตัวแทน 611.33 ล้านบาท ช่องทางธนาคาร 1.20 หมื่นล้านบาท ช่องทางไดเรกมาร์เก็ตติ้ง 1,176.65 ล้านบาท และช่องทางอื่นๆ 91.22 ล้านบาท